Predkladacia správa

Vláda Slovenskej republiky 26. septembra 2001 prijala uznesenie č. 908 k návrhu opatrení na riešenie problému výdavkov kapitol krajských úradov v roku 2001. V bode B.6. uvedeného uznesenia bola uložená ministrovi vnútra úloha – v spolupráci s prednostami krajských úradov na základe analýzy údajov poskytnutých z krajských úradov prehodnotiť normatívy výdavkov na správu okresných úradov každoročne v termíne do 30. apríla.
Vzhľadom na zmeny uskutočnené po 1. januári 2004 v súvislosti s reformou verejnej správy došlo aj k zmene v usporiadaní miestnej štátnej správy. Podľa § 2 ods. 1 zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov sa krajské úrady stali rozpočtovými organizáciami štátu, zapojenými finančnými vzťahmi na rozpočet Ministerstva vnútra Slovenskej republiky, ktoré v rámci svojho rozpočtu zabezpečujú výdavky aj na činnosť obvodných úradov.
So zmenami súvisiacimi s usporiadaním miestnej štátnej správy došlo aj k zmenám v plnení úloh vyplývajúcich pre jednotlivé subjekty z uznesení vlády Slovenskej republiky. Vzhľadom na uvedené bol na rokovanie vlády predložený návrh na zrušenie a zmenu niektorých úloh z uznesení vlády v súvislosti s transformáciou krajských úradov, zrušením okresných úradov a vytvorením úradov špecializovanej miestnej štátnej správy, ktorý vláda schválila uznesením č. 852 z 31. augusta 2004.
Medzi zrušenými úlohami bola aj úloha B.5. uvedeného uznesenia vlády č. 908 z 26. septembra 2001, v ktorej bolo uložené prednostom krajských úradov po uplynutí rozpočtového roka predložiť ministrovi vnútra vyhodnotenie dodržania určených normatívov výdavkov na správu okresných úradov a súčasne predložiť odôvodnené návrhy na ich úpravu.  
Vzhľadom na zrušenie uvedenej úlohy B.5. nie je možné zabezpečiť plnenie úlohy B.6., a preto sa navrhuje úlohu B.6. uznesenia vlády č. 908 z 26. septembra 2001 ako neaktuálnu zrušiť.
Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.